รัฐมนตรีว่าการกระทรวงดิจิทัลเพื่อเศรษฐกิจและสังคม เตรียมหารือผู้ให้บริการเครือข่ายโทรศัพท์เคลื่อนที่ สนับสนุนการทำงานที่บ้าน
รัฐมนตรีว่าการกระทรวงดิจิทัลเพื่อเศรษฐกิจและสังคม เตรียมหารือผู้ให้บริการเครือข่ายโทรศัพท์เคลื่อนที่ สนับสนุนการทำงานที่บ้าน นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า กระทรวงดิจิทัลเพื่อเศรษฐกิจและสังคม ร่วมกับบริษัท ท่าอากาศยานไทย จำกัด (มหาชน) หรือ ทอท. สำนักงานตรวจคนเข้าเมือง (ตม.) และกระทรวงคมนาคม จัดทำแอปพลิเคชัน SydeKick สำหรับใช้ในการติดตามผู้ที่จำเป็นต้องกักกันตัวในบ้านโดยใช้ระบบเอโอทีทั้งหมด ซึ่งกรณีของกลุ่มคนที่ใช้แอปพลิเคชันมี  2 กลุ่มคือ นักท่องเที่ยวที่มาจากประเทศกลุ่มเสี่ยง ได้มีการประสานให้โหลดแอปพลิเคชันและกรอกข้อมูล ซึ่งในแอปพลิเคชันจะมีการถ่ายรูปหนังสือเดินทาง (พาสปอร์ต) และตั๋วโดยสารเครื่องบิน โดยข้อมูลทั้งหมดจะถูกเก็บไว้ที่กรมควบคุมโรคและกลุ่มที่เข้ามาแล้วจะถูกส่งตัวไปยังภูมิลำเนา หรือไปกักตัวที่บ้าน ซึ่งใช้แอปพลิเคชันเอโอทีเหมือนกัน แต่อาจจะมีรายละเอียดมากขึ้นในการติดตามตัว รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวอีกว่า ในส่วนของเฟคนิวส์ต่างๆ นั้น เมื่อวันที่ 13 มีนาคมที่ผ่านมา มีการส่งเจ้าหน้าที่ไป 15 ชุด ในการจับกุมคนที่ปล่อยเฟคนิวส์ออกมา โดยจับกุมได้ 5 รายและรับตัวมาดำเนินคดีที่กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (ปอท.)  พร้อมขอความร่วมมือประชาชนให้ศึกษาข้อมูลให้ดีก่อนส่งต่อ เพราะจะกระทบกับสังคมโดยรวม  อย่างไรก็ตาม จะมีการร่วมมือกันระหว่างระหว่างโอเปอร์เรเตอร์และผู้ให้บริการทุกเครือข่ายในประเทศ  ถึงการสนับสนุนการทำงานที่บ้าน โดยจะมีการแถลงข่าวร่วมกันในวันที่ 16 มีนาคมนี้